สภาธุรกิจตลาดทุนยันตลาดหุ้นปัจจัยเสริมบาทแข็ง
สภาธุรกิจตลาดทุนยัน ตลาดหุ้น-ตราสารหนี้เป็นเพียงปัจจัยเสริมให้ค่าเงินบาทแข็ง&nbsp;
28 ก.ย. 2553

สภาธุรกิจตลาดทุนยัน ตลาดหุ้น-ตราสารหนี้เป็นเพียงปัจจัยเสริมให้ค่าเงินบาทแข็ง 
นายไพบูลย์ นลินทรางกูร ประธานสภาธุรกิจตลาดทุนไทย เปิดเผยว่า ตั้งแต่ต้นปีจนถึงขณะนี้ค่าเงินบาทปรับตัวแข็งค่า 8.7% โดยยอมรับวย่า เงินทุนต่างชาติไหลเข้าลงทุนในตลาดหุ้นและตราสารหนี้เป็นเพียงปัจจัยเสริมให้ค่าเงินบาทแข็งค่า แต่ไม่ใช่ปัจจัยหลัก สาเหตุหลักเกิดจากเงินทุนไหลเข้าลงทุนตรงมากกว่าเพราะสะท้อนจากเศรษฐกิจของประเทศมีการขยายตัวที่ดี 
ทั้งนี้สามารถเปรียบเทียบเงินลงทุนของต่างชาติไหลเข้าตลาดหุ้นตั้งแต่ต้นปีจนถึงวันที่ 24 ก.ย. มีจำนวน 976 ล้านเหรียญสหรัฐ และตราสารหนี้ อีก 5,678 รวมกันประมาณ 6,654 ล้านเหรียญสหรัฐ มีสัดส่วนที่น้อยเมื่อเทียบกับเงินลงทุนไหลเข้าสุทธิผ่านดุลบัญชีเดินสะพัด 7 เดือนแรกประมาณ 5,400 ล้านเหรียญสหรัฐ และลงทุนตรง(เอฟดีไอ) ประมาณ 2 พันล้านเหรียญสหรัฐ รวมกัน 8 พันล้านเหรียญสหรัฐ 
แต่หากประเมินจนถึงเดือนก.ย. เป็นไปได้ว่าจะสูงถึง 1 หมื่นล้านเหรียญสหรัฐ ตัวเลขเหล่านี้สะท้อนให้เห็นว่าทุนของต่างชาติไหลเข้าลงทุนในกิจกรรมทางเศรษฐกิจมากกว่าตลาดหุ้น
อย่างไรก็ตามมีข้อเสนอแนะว่าประเทศควรใช้ประโยชน์จากการแข็งค่านี้ โดยในแง่เศรษฐกิจควรลงทุนโครงสร้างพื้นฐาน เพื่อจะได้มีเงินไหลออกและสร้างความสมดุลของค่าเงิน ในแง่ของการพัฒนาตลาดทุน ควรขจัดอุปสรรคให้บริษัทต่างประเทศสามารถเข้ามาระดมทุนและจดทะเบียนซื้อขายหุ้นในตลาดหลักทรัพย์ได้สะดวกขึ้น เช่น ภาษีเงินปันผล 
นายไพบูลย์ กล่าวถึงความคืบหน้าผลักดันให้สภาธุรกิจตลาดทุนไทยเป็นที่รู้จักมากขึ้นว่า เมื่อวันที่ 13 ก.ย. ที่ผ่านมาได้ทำหนังสือถึงรัฐมนตรีว่าการกระทรวงการคลัง เพื่อขอความอนุเคราะห์ให้เรียนนายกรัฐมนตรี เพื่อแต่งตั้งสภาธุรกิจตลาดทุน เป็นหนึ่งในคณะกรรมการรวมภาครัฐเอกชนแก้ไขเศรษฐกิจ(กอร.) ขณะนี้คงต้องรอการตอบรับจากภาครัฐ